RÅDETS AFGØRELSE (EU) 2020/287

af 27. februar 2020

om den holdning, der skal indtages på Den Europæiske Unions vegne i de relevante udvalg under De Forenede Nationers Økonomiske Kommission for Europa, for så vidt angår forslagene til ændringer af FN-regulativ nr. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 og 152, for så vidt angår forslagene til ændringer af de globale tekniske forskrifter nr. 3, 6 og 16, for så vidt angår forslaget til ændringer af den konsoliderede resolution R.E.5, og for så vidt angår forslagene til tilladelser til at udarbejde en ændring af den globale tekniske forskrift nr. 6 og til at udarbejde en ny global teknisk forskrift om bestemmelse af elektriske køretøjers effekt

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 114 sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Ved Rådets afgørelse 97/836/EF (1) tiltrådte Unionen overenskomsten under De Forenede Nationers Økonomiske Kommission for Europa (FN/ECE) om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter (»overenskomsten af 1958 som revideret«). Overenskomsten af 1958 som revideret trådte i kraft den 24. marts 1998.

(2) Ved Rådets afgørelse 2000/125/EF (2) tiltrådte Unionen aftalen om etablering af globale tekniske forskrifter for hjulkøretøjer samt udstyr og dele, der kan monteres og/eller anvendes på hjulkøretøjer (»parallelaftalen«). Parallelaftalen trådte i kraft den 15. februar 2000.

(3) I henhold til artikel 1 i overenskomsten af 1958 som revideret og parallelsaftalens artikel 6 kan FN/ECE's Verdensforum for Harmonisering af Køretøjsforskrifter (WP.29), hvis det er relevant, vedtage forslagene til ændringer af FN-regulativ vedtaget i medfør af overenskomsten af 1958 som revideret (»FN-regulativ«) nr. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 og 152, forslagene til ændringer af de globale tekniske forskrifter nr. 3, 6 og 16, forslaget til ændringer af den konsoliderede resolution R.E.5 og forslaget til tilladelser til at udarbejde en ændring af den globale tekniske forskrift nr. 6 og til at udarbejde en ny global teknisk forskrift om bestemmelse af elektriske køretøjers effekt.

(4) På det 180. møde i Verdensforummet, der finder sted fra den 10.-12. marts 2020, skal WP.29 vedtage ovennævnte retsakter om de administrative bestemmelser og ensartede tekniske forskrifter for godkendelse af harmoniserede tekniske FN-regulativer og globale tekniske forskrifter for hjulkøretøjer samt udstyr og dele, der kan monteres og/eller anvendes på hjulkøretøjer.

(5) Det er hensigtsmæssigt at fastlægge den holdning, som på Unionens vegne skal indtages i WP.29, for så vidt angår vedtagelsen af forslag til FN-regulativer, da FN-regulativerne vil være bindende for Unionen og vil kunne få afgørende indflydelse på indholdet af EU-lovgivningen inden for typegodkendelse af køretøjer.

(6) Ved Europa-Parlamentets og Rådets direktiv 2007/46/EF (3) blev medlemsstaternes godkendelsessystemer udskiftet med en EU-godkendelsesprocedure, og der blev fastlagt en harmoniseret ramme med administrative bestemmelser og generelle tekniske forskrifter for alle nye køretøjer, systemer, komponenter og separate tekniske enheder. Ved nævnte direktiv blev FN-regulativer indarbejdet i EU-typegodkendelsessystemet, enten som krav ved typegodkendelse eller som alternativer til EU-lovgivningen. Siden vedtagelsen af direktiv 2007/46/EF er FN-regulativer i stigende grad blevet indarbejdet i EU-lovgivningen.

(7) I lyset af den opnåede erfaring og den tekniske udvikling er det nødvendigt at ændre eller supplere kravene til visse dele og karakteristika, der er omfattet af FN-regulativ nr. 10, 26, 28, 46, 48, 51, 55, 58, 59, 62, 79, 90, 106, 107, 110, 117, 121, 122, 128, 144, 148, 149, 150, 151 og 152. Det er desuden nødvendigt at ændre visse bestemmelser i FN's globale tekniske forskrifter nr. 3, 6 og 16. Endelig er det nødvendigt at vedtage ændringerne af den konsoliderede resolution R.E.5 og tilladelserne til at udarbejde en ændring af den globale tekniske forskrift nr. 6 og til at udarbejde en ny global teknisk forskrift om bestemmelse af elektriske køretøjers effekt.

(8) WP.29-arbejdsdokumentet ECE/TRANS/WP.29/2020/25 omhandler et forslag til supplement 2 til FN-regulativ nr. 144 (nødtelefonsystemer), som ikke er klar til afstemning i WP.29.

(9) WP.29-arbejdsdokumentet ECE/TRANS/WP.29/2020/2 omhandler et forslag til supplement 1 til ændringsserie 08 til FN-regulativ nr. 9 (støj fra trehjulede køretøjer). I betragtning af, at Unionen ikke anvender de ensartede bestemmelser i FN-regulativ nr. 9, er det ikke nødvendigt at fastlægge Unionens holdning til forslag ECE/TRANS/WP.29/2020/2 —

VEDTAGET DENNE AFGØRELSE:

Artikel 1 Den holdning, der skal indtages på Unionens vegne i WP.29 på dets 180. møde, som finder sted mellem den 10. og den 12. marts 2020, skal være at stemme for de forslag, der er opført i bilaget til denne afgørelse.

Artikel 2 Den holdning, der skal indtages på Unionens vegne i WP.29 på dets 180. møde, som finder sted mellem den 10. og den 12. marts 2020, skal være at stemme imod forslaget til supplement 2 til FN-regulativ nr. 144 (nødtelefonsystemer, arbejdsdokument ECE/TRANS/WP.29/2020/25).

Artikel 3 Denne afgørelse træder i kraft på dagen for vedtagelsen.

Udfærdiget i Bruxelles, den 27. februar 2020. På Rådets vegne D. HORVAT Formand

(1) Rådets afgørelse 97/836/EF af 27. november 1997 om Det Europæiske Fællesskabs tiltrædelse af overenskomsten under FN's Økonomiske Kommission for Europa om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter (»Overenskomst af 1958 som revideret«) (EFT L 346 af 17.12.1997, s. 78).

(2) Rådets afgørelse 2000/125/EF af 31. januar 2000 om indgåelse på Det Europæiske Fællesskabs vegne af aftalen om etablering af globale tekniske forskrifter for hjulkøretøjer samt udstyr og dele, der kan monteres og/eller anvendes på hjulkøretøjer (»parallelaftalen«) (EFT L 35 af 10.2.2000, s. 12).

(3) Europa-Parlamentets og Rådets direktiv 2007/46/EF af 5. september 2007 om fastlæggelse af en ramme for godkendelse af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer (rammedirektiv) (EUT L 263 af 9.10.2007, s. 1).